XI. LED Konferencia – felhívás

A Világítástechnikai Társaság 2020 február első hetében megrendezi a XI. LED konferenciát.

A konferencia témája:

Fenntarthatóság és környezettudatosság a világítástechnikában

A fenntarthatóság, mint gazdasági fogalom, azt az ígéretet hordozza, hogy a piaci növekedés a természet kizsákmányolása és tönkretétele nélkül is megvalósítható. A fenntartható világítási megoldások elválaszthatatlanok az épített környezettől, amelyben a világítást alkalmazzuk. A napfény minél hatékonyabb kihasználása belső terek megvilágításában, az energiahatékony világítórendszerek, a felhasználók igényeihez alkalmazkodó adaptív megoldások, amelyekkel csak ott és csak akkor világítunk, amikor éppen szükség van a fényre, mind ebbe a kategóriába tartoznak.

A XI. LED konferencia programjának középpontjába a fenntarthatóság kérdését helyezzük. Sokat hallhatunk új, energiahatékony rendszerekről, de melyek azok a világítási megoldások, amelyek gazdaságilag életképesek és valóban a fenntarthatóságot szolgálják? Mit jelent a világításkorszerűsítés: fényforrást cserélünk, világítótestet cserélünk, vagy újra tervezzük a világítást? Mennyi a megtérülési ideje a világításkorszerűsítésnek? Mennyire használjuk ki a LED rendszerekben rejlő lehetőségeket? Hol a határa a világítódiódák hatásfokának? Mi történik a még működőképes, de már elavultnak számító LED fényforrásokkal?

Várjuk nem csak világítási szakemberek jelentkezését és előadásait az alábbi témakörökben:

* Környezettudatos építészet és világítás
* Zöld minősítéssel (LEED, BREEAM, stb) rendelkező épületek világítása
* Energiahatékony világítási rendszerek tervezésével, telepítésével, üzemeltetésével kapcsolatos tapasztalatok
* Trendek a LED világítótestek és fényforrások fejlesztésében
* Okos megoldások a világítástechnikában
* Az otthonok korszerű világítása
* A LED világítótestek élettartamciklusa, az újrahasznosítás lehetőségei
* LED világítás és belsőépítészet harmóniája
* Természetes világítás és elektromos világítás összehangolása belső terekben
* Emberközpontú világítás
* Napenergia és világítás
* Zavaró fények a városban, fényszennyezés

Az előadásjavaslatokat kérem küldjék el a vtt@vilagitas.org címre. Kérjük az előadókat, hogy az előadásuk 1-2 oldalas összefoglalóját az [innen](https://drive.google.com/file/d/16X4nXoDNzwWjdwL3q1pe84U0iFrYsLHV/view?usp=sharing) letölthető sablon szerint készítsék el.